Sonja Mikkelsen (S), 2000-12-15:
Jeg havde håbet at få ordet først, som jeg bad om, for at jeg måske kunne have klaret nogle af de misforståelser, som jeg oplever der ligger i denne her sag fra de partiers side, som har tilkendegivet nogle bemærkninger i betænkningen fra Sundhedsudvalget, hvor man jo rigtigt konstaterer, at der er en konflikt imellem lovforslaget og den aftale, som er indgået mellem satspuljepartierne.
Ifølge aftalen er en overvågning af anvendelsen af midlerne henlagt til Det Alkoholpolitiske Kontaktudvalg, og derfor har partierne ønsket en forlængelse af Det Alkoholpolitiske Kontaktudvalgs funktionsperiode.
Det Alkoholpolitiske Kontaktudvalg vil fungere frem til den 1. april 2001, og i det omfang, vi ikke når at gøre opgaverne færdige inden den 1. april 2001 - det er muligt, at det ikke kan lade sig gøre - er det vigtigt, at vi så til gengæld kan finde en anden måde at løse opgaven på.
Det er selvfølgelig beklageligt, at man valgte at skrive Det Alkoholpolitiske Kontaktudvalg ind, i betragtning af at regeringen søgte flertal i Folketinget for at samle den statslige indsats i forhold til folkesundhedsprogrammet i Sundhedsministeriets regi, sådan at vi kan styrke den indsats, som vi gør for at realisere folkesundhedsprogrammet.
Der er selvfølgelig en anden måde at løse opgaven på, og det har jeg også tilkendegivet over for udvalget, og jeg vil også gerne tilkendegive her over for Folketinget, at det, der har været hensigten - som jeg har forstået er hensigten med at bruge Det Alkoholpolitiske Kontaktudvalg i den her sammenhæng - er at sikre, at det er nogle, der har erfaring med behandling af alkoholmisbrugere, som vi får ind og er med til at følge med i, hvordan pengene anvendes, sådan at vi tilgodeser formålet med midlerne bedst muligt.
Min tanke er - det har jeg naturligvis også talt med socialministeren om - at vi må finde en løsning, alle er trygge ved, i forbindelse med at jeg skal forelægge et forslag til udmøntning af de 20 mio. kr. fra aftalepartierne bag satspuljen.
Og er man ligesom regeringen optaget af at skabe flere og bedre behandlingstilbud til mennesker, der er kommet ud i et alkoholmisbrug, så bør der også være vilje til at løse denne opgave.
Det bør ikke være så vanskeligt, hvis der er en vilje.
Socialministeren og jeg vil i hvert fald bestræbe os på at finde en god løsning.
Men jeg har forstået, at det ikke for alle partierne bag bemærkningerne i betænkningen er dette problem, det i realiteten drejer sig om, men at det er brugt som et påskud, som et led i et forsøg på at spænde ben for, at dette lovforslag, der skal give en mere effektiv tilrettelæggelse af Sundhedsministeriets samlede indsats for en bedre folkesundhed, kan vedtages og realiseres.
Jeg er glad for, at der er et flertal i Folketinget, der nu vil vedtage lovforslaget.
Det er meget vigtigt for vores folkesundhed og for den samlede indsats fra Sundhedsministeriets side.
Jeg skal meget appellere til de partier, der her har en erklæring i Sundhedsudvalgets betænkning, om at være villige til at medvirke til at finde en praktisk løsning på dette problem, der er opstået i forbindelse med de parallelle forhandlinger mellem satspuljepartierne på den ene side og finanslovforhandlingerne på den anden side, sådan at vi ikke taber det af syne, som er målet med de ekstra midler, nemlig bedre behandlingstilbud, flere behandlingstilbud til de mennesker, der er kommet ud i et alkoholmisbrug.